Lanku pilskalns

Lanku pilskalns ir pilskalns, kas atrodas Dienvidkurzemes novada Vaiņodes pagastā.

1922. gada vasarā Ernests Brastiņš, aptaujājot Bātas apkārtnes iedzīvotājus, netālu no Vecpakuļu mājām atrada kādu vietu, ko vietējie sauca par Pilskalnu. Pakuļu māju saimnieks, kurš dzīvoja tur jau 15 gadus, par tādu pilskalnu gluži neko nezināja. Turpat dzīvojošais mežsargs atcerējās, ka aiz pļavas, dažus simts soļus uz dienvidiem no Vecpakuļu mājām mežā esot gan kāda vieta ar grāvi un uzbedumiem.

Tur konstatēts vidēja lieluma pilskalns, kas kā zemes stūris iespiežas apkārtējā pļavā un atgriezts no pārējās teritorijas ar diviem grāvjiem un tikpat uzbedumiem plakuma dienvidu pusē. Uzbedumiem pusloka veids un ziemeļu galā atstāta ieejas vieta. Zem uzbedumiem mitinājušies āpši, kas izkasījuši daudz ogļainu smilšu. Mītņu slānis diezgan spēcīgs.

Gar pilskalna ziemeļu pusi tek Dakterišķe, kas ietek Ruņā. Kalns apaudzis lielu egļu mežu, kurš turpinās uz dienvidiem un austrumiem. Redzams, ka mežu apaugusī pilskalna apkārtne kādreiz bijusi arama zeme. Uz pilskalna plakuma un tā apkārtnē daudz ozola celmu, no kuriem daži 2 m caurmērā.

 Atsauces 

 Ārējās saites 

 Lanku pilskalns

Kategorija:Pilskalni Kurzemē
Kategorija:Vaiņodes pagasts
Kategorija:Arheoloģiskie pieminekļi Latvijā